พัฒนานักส่งเสริมอาชีพดีพร้อมกว่า 15,000 ราย ผ่าน 5 หมวดอาชีพ คาดกระจายรายได้กว่า 100 ล้านบาท
นายใบน้อย สุวรรณชาตรี อธิบดีกรมส่งเสริมอุตสาหกรรม หรือดีพร้อม กล่าวถึงการดำเนินโครงการ “นักส่งเสริมอาชีพดีพร้อม” ว่า เพื่อยกระดับคุณภาพชีวิตและกระตุ้นการสร้างรายได้ในชุมชน โดยมุ่งสนับสนุนองค์ความรู้ด้านการพัฒนาผลิตภัณฑ์และบริการใน 5 หมวดอาชีพ ได้แก่ การแปรรูปอาหาร การพัฒนาผลิตภัณฑ์สมุนไพร การตัดเย็บเสื้อผ้าเครื่องแต่งกาย การผลิตของใช้ของตกแต่งและงานบริการ โดยจะมีการถ่ายทอดความรู้ผ่านวิทยากรและผู้มีความรู้เฉพาะทาง  อาทิ ครูช่างหัตถศิลป์และปราชญ์ชาวบ้าน เพื่อพัฒนาความรู้ให้กับประชาชนในชุมชนต่างๆ สามารถต่อยอดทางธุรกิจได้ ก่อให้เกิดทั้งการจ้างงาน กระตุ้นการสร้างอาชีพ อีกทั้งยังเป็นการสร้างให้เกิดระบบการหมุนเวียนของเศรษฐกิจในชุมชน โดยตั้งเป้าหมายระยะแรกช่วงเดือนมกราคม - มิถุนายน จะพัฒนา “นักส่งเสริมอาชีพดีพร้อม” ผ่านการอบรมที่จะจัดขึ้นตามรูปแบบเฉพาะของแต่ชุมชน รวมทั้งสิ้น  15,600 คน ก่อนจะขยายไปยังสำนักงานอุตสาหกรรมจังหวัดทั่วประเทศ ซึ่งจะเริ่มฝึกอบรมตั้งแต่วันที่ 30 มกราคมนี้เป็นต้นไป และคาดว่าจะสามารถสร้างมูลค่าทางเศรษฐกิจได้กว่า 100 ล้านบาท